АҞӘА, жьҭаара 30 – Sputnik, Илана Амқәабԥҳа. "Учись в России!" -урыстәылатәи аҵараиурҭақәа рҭалара азырхиара иазку арҵаратә портал Аԥсны ауааԥсырагьы рхы иадырхәар алшоит, абри атәы иҳәеит Аԥсны иҟоу Россотрудничество ахаҭарнакра анапхгаҩы Вадим Чеха.
Апроект "Учись в России!" - онлаин сервисуп, еиуеиԥшым ахырхарҭақәа: ашколтә маҭәарқәа рцикл, аурыс бызшәа аҵара акурсқәа, ЕГЕ азыҟаҵара акурсқәа аҵанакуеит.
Чеха иажәақәа рыла апортал зхы иазырхәар зҭаху зегьы асервис рыҽҭарҩыроуп, ирҭаху ахырхарҭа алырхыроуп.
"Аурыс бызшәа акурсқәа еиуеиԥшым адыррақәа змоу рхы иадырхәоит. Аԥсны абызшәа апрофессионалтә ҩаӡара аиҳаракра акәхоит ҳәа сгәы иаанагоит еиҳа иактуалхо", - азгәеиҭеит Вадим Чеха.
Акурсқәа хаҭаха-хаҭала аиԥш гәыԥ-гәыԥлагьы рхысра ауеит. Еиуеиԥшым аинтерактивтә мыругақәа ахархәара рыҭахоит. Дара аҵаҩцәа реиԥш арҵаҩцәа рызгьы ихәарҭоуп.
"Еиуеиԥшым аматериалқәа рхархәара ҟалоит. Арҵаҩцәа ракәзар иахьатәи аамҭатә ҭагылазаашьа аҭахрақәа иреиуоу аформа ҿыц– адистанциатә ҵарала апроцесс аиҿкаараз ирзыхәарҭахоит", - азгәеиҭеит Чеха.
"Учись в России!" – Россотрудничество апроектқәа 27 ируакуп. Аус ауеит 46 ҳәынҭқарра рҿы. Россотрудничество иагәҭакуп асервис "Учись в России!" Аҳәаанырцә ааигәа атәылақәа ааба – Аԥсны, Азербаиџьан, Ермантәыла, Ҟазахстан, Киргизиа, Таџьикистан, Узбекистан, Аахыҵ Уаԥстәыла ахархәара аҭара.
Иара убас шәаԥхьар ҟалоит:
- Аиҭакра дуқәа рымҩала – иарбан реформақәоу Россотрудничество иазыԥшу